《送长寿黄主簿》
宋代·卫博

黄郎千人英，凛凛霜松姿。邺侯三万卷，载复无遗辞。

十年居太学，辛勤厌朝齑。词场事雄俊，傲睨深丛罴。

再拜天子前，袍笏光陆离。朅来皖水滨，乐哉同襟期。

顾我蓬之心，友娅惭非宜。朝来摆征衫，怅望当分携。

君家闽海陬，去作楚郢归。大哉天宇间，会合固有时。

丈夫志八表，曲士守一涯。锦衣行未暮，鸾桂先高枝。

清润照冰玉，唱和共埙篪。行行得所诣，何必事町畦。

寒江清无波，爱景摇窗扉。衮衮江上山，万象供品题。

还登古石城，往和白雪诗。傥因西飞鸿，寄我长相思。

作者简介：济南历城人。善属文，尝参戎幕。孝宗乾道中为枢密院编修官，旋致仕。有《定庵类稿》。